[Foto's] Paramedikus help katjie red | Maroela Media
Die katjie wat vassit. Foto: Verskaf.
Die paramedikus, Garrith Jamieson wat ook Rescue Care se woordvoerder is, het Woensdag aan Maroela Media gesê hy het 'n oproep van die bestuurder van 'n insleepvoertuig ontvang dat 'n katjie in die voertuig se wiel vassit.
"Die kat het by die kruising van die Jan Smuts-hoofweg en N3-wisselaar onder die insleepvoertuig ingehardloop en nie weer uitgekom nie," het Jamieson aan Maroela Media gesê. "Die bestuurder het uitgeklim en die katjie tussen die allooivelling en die skyfremmeganisme sien vassit. Die bestuurder het hulp ontbied en ek het gaan kyk hoe ek kan help."
Jamieson het gesê die katjie was nie baie gelukkig nie en het baie gemiaau. "Dit het gereën en die katjie was nat en vol modder. Dit het darem gelyk of die kat nie raakgery is of seergekry het nie, hoewel hy baie aggressief en gespanne was. Ons het besluit die beste manier om die katjie te red, was om die wiel van die voertuig af te haal. Toe die wiel af is, is die katjie maklik bevry."
Jamieson het die kat drooggemaak en ondersoek. "Die katjie was ongedeerd en is in die sorg van Andres Mathois van SA CAN Pet Rescue geplaas wat reeds 'n liefdevolle huis vir die katjie gevind het."
Die katjie, veilig in die hande van die paramedikus. Foto: Verskaf
i love this guy xxxxxxxx
baie dankie vir menslikheid en 'n goeie hart!
Bell · 4 jare gelede
Wat 'n pragtige verhaal! Beide die voertuigbestuurder en mnr Jamieson is my helde, vandag! Baie dankie dat julle soveel omgee. God seën julle.
As daar maar net meer sulke goue harte was!!! Dankie Superhero!!!!Blessings vir jou!!!!
'n Goedvoel storie so tussen al die moord en doodslag. Die nuwe eienaars kan nou lekker lang stories oor hul katjie vir hul kuiergaste vertel! Dankie aan al die mense wat gehelp het hiermee!